'Tag og fuck af, for du er for grim til mig, og din mor er med på den værste.'

Anders Matthesens politisk ukorrekte 'Terkel i Knibe' har både eksisteret i form af cd og tegnefilm.

Nu skal Terkel, Arne, Fede Dorit og Stewart Stardust snart op på teaterscenen, når 'Terkel The Motherfårking Musical' får premiere i Tivolis Koncertsal til februar næste år.

Manden bag 'Terkel i knibe', komikeren Anders Matthesen, fortæller i en pressemeddelelse, at han ikke selv har noget med musicalproduktionen at gøre.

Han glæder sig dog til at give faklen videre til instruktør Nikolaj Cederholm og komponist og rapper Clemens, der skal give fortællingen et nyt liv.

Læs også : Han var en af Danmarks hårdest rappere: Nu er Clemens blevet cirkusklovn

- Jeg er sikker på, at Terkel og co. er i gode hænder, og jeg ser frem til at se det færdige resultat, siger Anders Matthesen.

'Det helt store grineflip'

Forestillingen handler om drengen Terkel, som går i 6.A og bliver konfronteret med alt fra kærlighed og venskab, over mobning og selvmord, til et helt umuligt sæt forældre.

En dag skal Terkels klasse på lejrtur i selskab med vikaren Gunnar. En tur, der udvikler sig til en gyser for Terkel og de andre børn.

Det er rapperen Clemens, der har fået ideen til, at fortællingen nu skal omsættes til en musical.

- Universet og arketyperne afspejler stadig dagens Danmark, og det bliver det helt store grineflip at skulle give de kulørte karakterer nye sange og løfte jokes og punchlines ind i 2019, siger Clemens i en pressemeddelelse.

Læs også : 5 musicals du aldrig har set i Danmark - der kommer lige om lidt

Det er endnu ikke offentliggjort, hvilke skuespillere der skal stå på scenen.